Александар Коцић
Александар Коцић (Власотинце, 18. март 1969) бивши је југословенски и српски фудбалски голман.

Каријера

Клупска 
Фудбалом почео да се бави у родном Власотинцу, где је бранио за ФК Власина, да би врло брзо као перспективан голман, био примећен од стране ФК Дубочица из Лесковца.

Фудбалски се афирмисао у редовима ФК Војводина (1990–1996) на чијем је голу стајао на 107 првенствених сусрета. У иностранству бранио за шпански Леванте (1996), италијанске лигаше Перуђу (1997–98) и Емполи (1998) након чега се враћа у Србију и стаје на гол београдске Црвене звезде (1999–2001).

Као голман Црвене звезде је освојио две шампионске титуле 2000. и 2001. године и два Купа 1999. и 2000. године. Бранио је на 101 такмичарској утакмици. У клуб је стигао у зимском прелазном року 1999. године. Први трофеј је освојио у Купу Југославије 1999. године, када је у финалу савладан Партизан са 4:2. У сезони 1999/00. Звезда је стигла до дупле круне. Коцић је одиграо 48 утакмица у свим такмичењима (чак 39 у маратонском првенству). Одбрана Звезде је у тој првенственој сезони примила свега 19 голова у 40 утакмица, док је у Купу Коцић остао несавладан у свих пет мечева. У наредној сезони екипа Славољуба Муслина није успела да се пласира у Лигу шампиона у двомечу против кијевског Динама, али је одбранила шампионску титулу. Коцић је у сезони 2000/01. одиграо свих 48 такмичарских мечева, највише у тиму уз Горана Друлића.

Каријеру је окончао у кипарском прволигашу Етникос Ахна (2001–2006).

Репрезентативна 
За репрезентацију Југославије бранио на 22 сусрета. Дебитовао је 23. децембра 1994. против Бразила (0:2) у Порто Алегреу. 

Пред одлазак на Европско првенство 2000. имао је ретко виђен пех. Након последњег тренинга репрезентације пред одлазак у Белгију, оклизнуо се у купатилу и сломио прст на десном стопалу, па је на првенство путовао голман Обилића Милорад Кораћ. 

Од репрезентације се опростио у квалификацијама за Светско првенство 2002. у Јапану и Јужној Кореји.

Тренерска 
По завршетку голманске каријере посветио се тренерском позиву. Две године је био тренер голмана у млађим категоријама Војводине и тренер голмана Срема, а касније и првог тима. Водио је ЧСК Пивару из Челарева у сезони 2011/12, био тренер голмана Кавале 2012. године, а након тога је био тренер чувара мреже и у репрезентацији Србије.

Трофеји

Црвена звезда 
 Првенство СР Југославије (2) : 1999/00, 2000/01.
 Куп СР Југославије (2) : 1998/99, 1999/00.

Референце

Спољашње везе 
 Александар Коцић на сајту репрезентације Србије
 

Рођени 1969.
Спортисти из Власотинца
Југословенски фудбалери
Српски фудбалери
Српски фудбалски тренери
Фудбалски голмани
Фудбалери Власине
Фудбалери Дубочице
Фудбалери Војводине
Фудбалери Левантеа
Фудбалери Перуђе
Фудбалери Емполија
Фудбалери Црвене звезде
Фудбалери Серије А